[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.12.2006

COM(2006) 870 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Eυρωπαϊκό Πρόγραμμα Δράσης για την καταπολέμηση της σοβαρής έλλειψης ανθρωπίνων πόρων στον τομέα της υγείας στις αναπτυσσόμενες χώρες (2007–2013)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Eυρωπαϊκό Πρόγραμμα Δράσης για την καταπολέμηση της σοβαρής έλλειψης ανθρωπίνων πόρων στον τομέα της υγείας στις αναπτυσσόμενες χώρες (2007–2013)

1. ΠΟΛΙΤΙΚΟ ΠΛΑΙΣΙΟ ΚΑΙ ΠΕΔΙΟ ΕΦΑΡΜΟΓΗΣ ΤΟΥ ΠΡΟΓΡΑΜΜΑΤΟΣ ΔΡΑΣΗΣ

Το Δεκέμβριο του 2005, η Ευρωπαϊκή Επιτροπή εξέδωσε ανακοίνωση με τον τίτλο «στρατηγική της ΕΕ για δράση που αφορά την έλλειψη ανθρωπίνων πόρων στον τομέα της υγείας στις αναπτυσσόμενες χώρες» – COM (2005) 642, η οποία τόνιζε το εύρος και την πολυπλοκότητα της έλλειψης ανθρωπίνων πόρων στον τομέα της υγείας (ΑΠΥ) και ζητούσε από την ΕΕ να δώσει συνολική και συνεκτική απάντηση.

Κατά τη σύνοδό του της 10/11 Απριλίου 2006, το Συμβούλιο «Γενικές Υποθέσεις και Εξωτερικές Σχέσεις» εξέδωσε συμπεράσματα για τη στρατηγική κοινοτικής δράσης. Το Συμβούλιο καλούσε την Ευρωπαϊκή Επιτροπή και τα κράτη μέλη να δώσουν συντονισμένη απάντηση της ΕΕ υποστηρίζοντας τις προσπάθειες· που καταβάλλονται σε εθνικό επίπεδο για να αντιμετωπισθεί η έλλειψη ανθρωπίνων πόρων στον τομέα της υγείας (ΑΠΥ) (1) (για όλες τις παραπομπές βλ. παράρτημα 2 2) . Το Συμβούλιο εξέδωσε επίσης συναινετική δήλωση της ΕΕ για την κρίση στο ανθρώπινο δυναμικό στον τομέα της υγείας, στην οποία δηλώνεται ότι:

“ Η Ευρώπη δεσμεύεται να υποστηρίξει διεθνή δράση για την αντιμετώπιση της παγκόσμιας έλλειψης εργαζομένων και της κρίσης ανθρωπίνων πόρων στον τομέα της υγείας στις αναπτυσσόμενες χώρες ”.

Το παρόν πρόγραμμα δράσης (ΠΔ) ανταποκρίνεται στα συμπεράσματα του Συμβουλίου και αποτελεί το προϊόν διαβούλευσης με τα κράτη μέλη της ΕΕ, λαμβάνοντας υπόψη τη συνολική ανάλυση που περιλαμβάνεται στην παγκόσμια έκθεση υγείας 2006. Η ομάδα εργασίας για τους ανθρώπινους πόρους, η οποία συστάθηκε μετά από αίτημα του Κοινοβουλίου για να επεξεργασθεί το σχέδιο δράσης, καθόρισε μέτρα που πρέπει να ληφθούν σε εθνικό, περιφερειακό και παγκόσμιο επίπεδο, τα οποία θα τεθούν σε εφαρμογή από την ΕΕ (την Ευρωπαϊκή Επιτροπή και τα κράτη μέλη) και μέτρα τα οποία θα υποστηριχθούν άμεσα από την Ευρωπαϊκή Επιτροπή.

2. ΔΡΑΣΤΗΡΙΟΤΗΤΕΣ ΤΗΣ ΕΕ ΣΤΙΣ ΔΙΑΦΟΡΕΣ ΧΩΡΕΣ

Η ΕΕ υποστηρίζει ήδη ουσιαστικά, μέσω διμερών προγραμμάτων σε σειρά χωρών την ενίσχυση του εργατικού δυναμικού στον τομέα της υγείας. Εντούτοις, δεδομένης της κλίμακας του προβλήματος, χρειάζεται να αυξηθεί η ποιότητα και η ποσότητα της ενίσχυσης και να αξιολογηθούν πιο συστηματικά τα εμπόδια που τίθενται στην ανάπτυξη των συστημάτων υγείας λόγω της έλλειψης ανθρωπίνων πόρων. Ενώ παρέχεται ήδη κάποια ενίσχυση των ανθρωπίνων πόρων στον τομέα της υγείας (ΑΠΥ) ως μέρος τομεακών προγραμμάτων και ευθυγραμμίζεται με τις εθνικές προτεραιότητες, συνεχίζει να υπάρχει ανάγκη για μεγαλύτερο συντονισμό και πιο αποτελεσματική δέσμευση όλων των βασικών παραγόντων σε επίπεδο χώρας, συμπεριλαμβανομένου του ιδιωτικού τομέα και της κοινωνίας των πολιτών, για να υποστηριχθεί μια βελτιωμένη απάντηση σε επίπεδο χώρας. Η ΕΕ, σε συνεργασία με άλλους χρηματοδοτικούς και τεχνικούς οργανισμούς, θα καταβάλλει συντονισμένη προσπάθεια με σκοπό να καταστήσει την υποστήριξη που παρέχεται στα εθνικά μέτρα σύμφωνη με τις στρατηγικές και προτεραιότητες που καθορίζονται σε εθνικό επίπεδο, ενθαρρύνοντας την ενεργό δέσμευση του συνόλου των βασικών παραγόντων.

Τα ισχύοντα προγράμματα στήριξης χρηματοδοτούνται με διάφορους τρόπους, οι οποίοι ξεκινούν από τη στήριξη που χρηματοδοτείται από τον γενικό ή από τον τομεακό προϋπολογισμό και φτάνουν μέχρι κοινές χρηματοδοτήσεις τομεακών προσεγγίσεων και χρηματοδότηση μέσω πολυμερών οργανισμών και μέσω μηχανισμών χρηματοδότησης σχεδίων. Η ΕΕ θα υποστηρίξει τον αυξημένο συντονισμό μεταξύ της ΕΕ και άλλων χορηγών για την υποστήριξη εθνικών προγραμμάτων στον τομέα της υγείας. Τα κράτη μέλη της ΕΕ και η Ευρωπαϊκή Επιτροπή θα παράσχουν αυξημένη υποστήριξη σε εθνικές προσπάθειες για την ενίσχυση των εθνικών συστημάτων υγείας, υποστηρίζοντας την ανάπτυξη συνολικών και διεξοδικών εθνικών στρατηγικών με σκοπό την αύξηση των ικανοτήτων και τη βελτίωση των αποδόσεων του προσωπικού υγείας.

Τα ακόλουθα μέτρα θα επιτρέψουν την ενίσχυση των εθνικών ικανοτήτων:

2.1. Πολιτικός διάλογος και σχεδιασμός με κάθε χώρα

1. Η ΕΕ θα θέσει, στο πλαίσιο του διαλόγου για τον καθορισμό των εθνικών πολιτικών σχετικά με τη μείωση της φτώχειας και επ’ ευκαιρία των συζητήσεων σχετικά με την ενίσχυση της κοινωνικής διακυβέρνησης, το ζήτημα της αρνητικής επίπτωσης που ασκεί η έλλειψη ανθρωπίνων πόρων στον τομέα της υγείας, όσον αφορά την πρόοδο προς την υλοποίηση των αναπτυξιακών στόχων της χιλιετίας (ΑΣΧ) 4, 5 και 6. Η ενισχυμένη διαχείριση και η αυξημένη υπευθυνοποίηση των κυβερνήσεων για την πρόοδο που πρέπει να σημειωθεί για την επίτευξη των αναπτυξιακών στόχων της χιλιετίας(ΑΣΧ), η μεγαλύτερη διαφάνεια ως προς τους στόχους και τη χρηματοδότηση των υπηρεσιών, η προώθηση διευρυμένου διατομεακού πολιτικού διαλόγου μεταξύ των ενδιαφερομένων υπουργών σχετικά με τις προσπάθειες μεταρρύθμισης και την ενίσχυση της δημόσιας διοίκησης αποτελούν σημαντικές προϋποθέσεις για την παροχή περισσότερο δίκαιης και προσαρμοσμένης στις ανάγκες υγειονομικής περίθαλψης. Η ΕΕ θα εξετάσει σχετικά ζητήματα όπως η παραγωγική απασχόληση, η ισότητα μεταχείρισης ανδρών και γυναικών στον τομέα της πρόσληψης, η πιο αποτελεσματική ανάπτυξη και παροχή υπηρεσιών, η πιστοποίηση και αναγνώριση των διπλωμάτων του ιατρικού τομέα, η προώθηση της αξιοπρεπούς εργασίας και της κοινωνικής προστασίας, η οικονομική μετανάστευση και ανάπτυξη, η εμπορευσιμότητα των ιατρικών υπηρεσιών και ο ρόλος που ασκούν αυτοί οι παράγοντες που έχουν σχέση με τους ανθρώπινους πόρους στην ανάπτυξη της υγείας και στη μείωση της φτώχειας.

2. Η ΕΕ θα εξακολουθήσει τις εργασίες που έχουν ξεκινήσει για να αναπτύξει ένα μηχανισμό σύναψης συμβάσεων στον τομέα ΑΣΧ που να επιτρέπει να συνδεθεί στενότερα η μακροπρόθεσμη δημοσιονομική ενίσχυση με την πρόοδο προς την υλοποίηση των ΑΣX. Oι ανθρώπινοι πόροι αντιπροσωπεύουν ένα μακροπρόθεσμο τακτικό κόστος και ο αποτελεσματικός σχεδιασμός μπορεί να πραγματοποιηθεί μόνο εάν υπάρχουν εύλογες εγγυήσεις μακροπρόθεσμα βιώσιμης και προβλέψιμης χρηματοδότησης. Η ΕΕ θα υποστηρίξει τις προσπάθειες για την αύξηση του όγκου, της διάρκειας και της προβλεψιμότητας της διεθνούς ενίσχυσης στην ανάπτυξη. Εξάλλου, η ΕΕ θα ενθαρρύνει το διάλογο μεταξύ των κυβερνήσεων και των διεθνών χρηματοπιστωτικών οργανισμών για τις δυνατότητες διεύρυνσης των δημοσιονομικών περιθωρίων για τις επενδύσεις που πραγματοποιούνται στον κοινωνικό τομέα.

3. Η ΕΕ θα υποστηρίξει τις εθνικές προσπάθειες που καταβάλλονται για την αξιολόγηση, το σχεδιασμό και τη διαχείριση της ανάπτυξης των ανθρωπίνων πόρων και για την πραγματική δέσμευση της κοινωνίας των πολιτών και του ιδιωτικού τομέα στις εθνικές λύσεις. Θα υποστηρίξει μεταξύ άλλων την τυποποίηση των μεθόδων μέτρησης και παρακολούθησης των πολιτικών που ακολουθούνται όσον αφορά τους ανθρώπινους πόρους στον τομέα της υγείας (ΑΠΥ), στη βάση ενός συνόλου δεικτών καθορισμένων από το δίκτυο μέτρησης της υγείας (Health Metrics Network), και τεκμηριωμένα πλαίσια για τις αναλύσεις και τις απαντήσεις που αφορούν τους ΑΠΥ, τα οποία έχουν αναπτυχθεί από την Παγκόσμια Οργάνωση Υγείας (ΠΟΥ) και την Παγκόσμια Ένωση για το Προσωπικό Υγείας (GHWA). Θα υποστηρίξει την έρευνα με στόχο να προσδιορισθούν, στη βάση μελετών σχετικών με την παροχή κινήτρων στο εργατικό δυναμικό, τα ζητήματα που αφορούν τη διατήρηση και τη συγκράτηση του προσωπικού υγείας. Θα υποστηρίξει επίσης την ενίσχυση της διαχείρισης και του σχεδιασμού ανθρωπίνων πόρων, στη βάση των βέλτιστων πρακτικών που έχουν συμφωνηθεί σε παγκόσμια κλίμακα και προσφεύγοντας στα ειδικευμένα προσόντα και γνώσεις του ιδιωτικού τομέα. Ο διάλογος με τις επαγγελματικές οργανώσεις, τα συνδικάτα των ιατρών και νοσοκόμων, τα ερευνητικά ιδρύματα, καθώς και με άλλους εκπροσώπους της κοινωνίας των πολιτών θα αποτελέσει σημαντικό παράγοντα επιτυχίας σε αυτή την διαδικασία. Η ΕΕ θα υποστηρίξει κατ’εξοχήν τη διαβούλευση και την επίτευξη συναίνεσης, με σκοπό να κατοχυρωθεί ότι οι γνώμες που θα εκφραστούν από την κοινωνία των πολιτών θα ληφθούν υπόψη κατά τον εθνικό σχεδιασμό των ΑΠΥ.

2.2. Ανάπτυξη ικανοτήτων

4. Η ΕΕ θα υποστηρίξει την έρευνα για τον προσδιορισμό αποτελεσματικών και καινοτόμων τρόπων αύξησης των ΑΠΥ, κυρίως αξιολογώντας τον αριθμό προσωπικού και στελεχών και την ισορροπία ανδρών και γυναικών που απαιτείται για να αντιμετωπιστεί η παρατηρούμενη σοβαρή έλλειψη ανθρωπίνων πόρων. Η έρευνα θα συμπεριλαμβάνει αξιολογήσεις του ισχύοντος φόρτου εργασίας, αναγνωρίζοντας ότι πολλοί εργαζόμενοι στον τομέα της υγείας ήδη εκτελούν καθήκοντα που υπερβαίνουν τον καθορισμένο ρόλο τους και τις αρμοδιότητές τους. Θα αξιολογηθούν οι ενδεχόμενοι ρόλοι και τα ενδεχόμενα καθήκοντα του τεχνικού προσωπικού με μεσαία εξειδίκευση, του επικουρικού προσωπικού και οι ταχύρυθμη κατάρτιση με σκοπό να διευρυνθεί η πρόσβαση στις υπηρεσίες.

5. Η ΕΕ θα υποστηρίξει την ενίσχυση των ικανοτήτων κατάρτισης σε εθνικό επίπεδο, συμπεριλαμβανομένης της κατάρτισης για τη διαχείριση των ανθρωπίνων πόρων. Η ΕΕ θα διερευνήσει το δυναμικό που προσφέρεται από τη δημιουργία συνδέσμων μεταξύ των οργάνων για να ενισχυθούν μακροπρόθεσμα οι ικανότητες και για να δημιουργηθούν κοινότητες εκμάθησης νότου-νότου και βορρά-νότου. Η ενίσχυση των ικανοτήτων πρέπει να ανταποκρίνεται στις ειδικές ανάγκες που υπάρχουν στον τομέα της κατάρτισης· σχετικά με το θέμα, η ανάπτυξη διαρθρώσεων κατάρτισης και η ενίσχυση των οργανωτικών και θεσμικών ικανοτήτων σχεδιασμού, στήριξης και διαχείρισης του προσωπικού υγείας είναι απαραίτητες. Η ΕΕ θα εξετάσει επίσης τις εργασίες έρευνας που διεξάγονται σχετικά με το βαθμό αποτελεσματικότητας της αλλαγής καθηκόντων, η οποία παρέχει τη δυνατότητα ενίσχυσης των ικανοτήτων διευρύνοντας το φάσμα καθηκόντων των επαγγελματιών του τομέα της υγείας και του βοηθητικού προσωπικού. Στοιχεία ικανά να συμπεριληφθούν στα προγράμματα δημιουργίας συνδέσμων (link) είναι οι εργασίες που αφορούν την κατάρτιση και την πιστοποίηση του κοινοτικού προσωπικού υγείας, οι αλλαγές καθηκόντων, ο προσδιορισμός των αρμοδιοτήτων και του φάσματος προσόντων του προσωπικού υγείας, η προώθηση καινοτόμων προσεγγίσεων όσον αφορά την κατάρτιση (όπως η μείωση της διάρκειας των καταρτίσεων), η ικανότητα επιμερισμού και η βέλτιστη χρήση των υποδομών, και τέλος η επεξεργασία ενός πλαισίου αξιολόγησης και ενίσχυσης σε εθνικό επίπεδο των ικανοτήτων κατάρτισης στο εσωτερικό των οργάνων. Θα είναι επίσης σημαντικό να αναπτυχθεί η δια βίου μάθηση σαν συμπλήρωμα της αρχικής κατάρτισης και της μεταπτυχιακής κατάρτισης.

6. Η ΕΕ θα υποστηρίξει τα προγράμματα Link μεταξύ των επαγγελματικών οργανώσεων και των ρυθμιστικών αρχών, με σκοπό να ενισχύσει τις ικανότητές τους και να υποστηρίξει έναν ισχυρότερο ρόλο για τις επαγγελματικές ενώσεις στη διεξαγωγή και τη διαχείριση υγειονομικών υπηρεσιών ποιότητας.

2.3. Μεταρρύθμιση των δημοσίων υπηρεσιών και βελτίωση των γενικών και ειδικών όρων παροχής υπηρεσιών

Η ανάπτυξη διεξοδικής σειράς μέτρων ενθάρρυνσης, συμπεριλαμβανομένης της αύξησης μισθών και προνομίων και της βελτίωσης του εργασιακού περιβάλλοντος, σε συνδυασμό με σαφή και μετρήσιμη στρατηγική για τη βελτίωση των υπηρεσιών και την προώθηση αξιοπρεπούς εργασίας θα αποτελέσει σημαντικό στοιχείο της απάντησης που θα δοθεί στο θέμα των ανθρωπίνων πόρων στον τομέα της υγείας σε πολλές χώρες. Θα χρειαστεί επίσης να εξετασθούν κίνητρα για εργασία σε υποεξυπηρετούμενες περιοχές προκειμένου να αυξηθεί η πρόσβαση σε υπηρεσίες για τους φτωχούς και περιθωριοποιημένους. Η ΕΕ θα υποστηρίξει την απαραίτητη αναλυτική εργασία για να βοηθήσει στην αντιμετώπιση αυτών των θεμάτων στο πλαίσιο της ενδεδειγμένης εθνικής πολιτικής ανθρωπίνων πόρων στον τομέα της υγείας. Μη μισθολογικά κίνητρα, μαζί με βελτιώσεις του εργασιακού περιβάλλοντος και τις επάρκειας των υπηρεσιών θεωρούνται ότι αποτελούν σημαντικά στοιχεία για τη συγκράτηση των εργαζομένων στον τομέα της υγείας. Καινοτόμα πακέτα μέτρων ενίσχυσης, όπως η πρόσβαση σε πιστώσεις με προτιμησιακό επιτόκιο, τα επιδόματα εκπαίδευσης που χορηγούνται στα παιδιά του προσωπικού υγείας και η βελτίωση των δυνατοτήτων σταδιοδρομίας θα υποστηριχθούν. Μισθολογικά και άλλα οικονομικά κίνητρα χρειάζεται να αναπτυχθούν λαμβάνοντας υπόψη ευρύτερα σχέδια για τη μεταρρύθμιση του δημόσιου τομέα, αλλά αναγνωρίζοντας τις ειδικές ανάγκες του τομέα υγείας. Η ΕΕ θα υποστηρίξει την πραγματοποίηση αναλύσεων ή μελετών της αγοράς εργασίας, συμπεριλαμβανομένης της αξιολόγησης των μισθολογικών κλιμάκων και προϋποθέσεων που ισχύουν στο δημόσιο, ιδιωτικό και μη κυβερνητικό τομέα, προκειμένου να καθορίσει ρεαλιστικούς κανόνες αναφοράς για τους μισθούς του προσωπικού υγείας. Οποιαδήποτε αύξηση των κονδυλίων που προβλέπονται για την αμοιβή του προσωπικού υγείας θα πρέπει να συνδέεται με σαφείς και μετρήσιμους στόχους βελτίωσης των αποδόσεων των υπηρεσιών (παραγωγικότητα), όπως η αυξημένη χρήση των υπηρεσιών, η μείωση της απουσίας του προσωπικού και η αυξημένη ικανοποίηση των δικαιούχων.

2.4. Καταπολέμηση του HIV/AIDS, της φυματίωσης και της ελονοσίας

Η επιδημία HIV/AIDS και η χειροτέρευση της κατάστασης όσον αφορά τη φυματίωση και την ελονοσία έχουν επιδεινώσει την παρατηρούμενη έλλειψη ανθρωπίνων πόρων στον τομέα της υγείας αυξάνοντας το φόρτο εργασίας για ένα ήδη υπό πίεση σύστημα. Είναι γνωστές οι ιδιαίτερες προκλήσεις που αντιμετωπίζει το προσωπικό υγείας, δεδομένου του φόβου στιγματισμού, για να προσδιορίσει τη δική του κατάσταση HIV και να έχει πρόσβαση στην αντιρετροϊκή θεραπεία. Η ΕΕ θα υποστηρίξει την ενσωμάτωσή της στρατηγικής «αντιμετώπιση, κατάρτιση και συγκράτηση» («Treat, Train, Retain») του Παγκόσμιου Οργανισμού Υγείας (ΠΟΥ) στις εθνικές στρατηγικές υγείας και καταπολέμησης του HIV/AIDS. Ο διάλογος θα στοχεύει στο να ληφθεί υπόψη η έλλειψη ανθρωπίνων πόρων στον τομέα της υγείας κατά το σχεδιασμό του τομέα. Η ΕΕ θα συνεχίσει να υποστηρίζει το Παγκόσμιο Ταμείο για την καταπολέμηση του AIDS, της φυματίωσης και της ελονοσίας, γεγονός που θα επιτρέψει να κατοχυρωθεί έτσι ο δικός της μηχανισμός συντονισμού στο επίπεδο των χωρών συνδέει την εθνική αντιμετώπιση του HIV/AIDS, της φυματίωσης και της ελονοσίας με την ανάγκη να εγκαθιδρυθεί ένα αποτελεσματικό σύστημα υγείας ικανό να ανταποκριθεί στις προτεραιότητες υγείας που καθορίζονται σε εθνικό επίπεδο.

2.5. Προώθηση της ισότητας ανδρών-γυναικών στην παροχή υπηρεσιών υγείας

Η ΕΕ θα υποστηρίξει τις πολιτικές οι οποίες αναγνωρίζουν και αντιμετωπίζουν τις διαφορές και τις ανισότητες μεταξύ ανδρών και γυναικών στο πλαίσιο της διάθεσης ανθρωπίνων πόρων στις στρατηγικές υγείας. Οι μηχανισμοί που ευνοούν τη θέση των γυναικών στον τομέα της υγείας (χορηγώντας ιδιαίτερη προσοχή στην ισότητα μεταχείρισης όσον αφορά την πρόσληψη, τους μισθούς, την εξέλιξη της σταδιοδρομίας και την πρόσβαση σε διευθυντικές θέσεις) θα υποστηριχθούν.

2.6. Υποστήριξη και ενίσχυση των κοινοτήτων

Η ΕΕ θα υποστηρίξει τις πολιτικές που ενθαρρύνουν, στο πλαίσιο των εθνικών στρατηγικών ανθρωπίνων πόρων, την παροχή δημόσιων και ιδιωτικών υπηρεσιών στις τοπικές κοινότητες. Η έλλειψη ανθρωπίνων πόρων στον τομέα της υγείας έχει αυξήσει το βάρος που ανατίθεται στις τοπικές κοινότητες, και ιδιαίτερα στις γυναίκες από την άποψη εθελοντικής κοινοτικής εργασίας και από την άποψη φροντίδων που παρέχονται άτυπα στο πλαίσιο των οικογενειών.

2.7. Ευρωπαϊκή τεχνική εμπειρογνωμοσύνη

Η ΕΕ θα ενισχύσει το συντονισμό της τεχνικής βοήθειας (ΤΒ) που παρέχει στον εθνικό προγραμματισμό, εντοπίζοντας την εμπειρογνωμοσύνη στον τομέα του προγραμματισμού ΑΠΥ. Θα υποστηρίξει το μεγαλύτερο συντονισμό της πρόσβασης στην δική της ΤΒ, ευνοώντας τη δημιουργία ομίλων ΤΒ τους οποίους θα διαχειρίζονται οι χώρες δικαιούχοι (γεγονός που θα επιτρέψει σε αυτές τις χώρες να επωφεληθούν από την υπάρχουσα εμπειρία. Η χρήση μηχανισμών όπως ο προγραμματισμός, η παρακολούθηση και οι κοινές εκθέσεις θα επιτρέψουν να αντληθεί ένα μέγιστο όφελος από την τεχνογνωσία της ΕΕ σχετικά με την υποστήριξη του εθνικού σχεδιασμού και προγραμματισμού.

2.8. Εξερχόμενες από σύρραξη ή ευάλωτες χώρες

Στις χώρες που βρίσκονται σε εμπόλεμη κατάσταση ή στις ευάλωτες χώρες, στις οποίες οι κυβερνητικές ικανότητες αποτελεσματικού σχεδιασμού των εθνικών αναγκών σε ανθρωπίνους πόρους είναι περιορισμένες, η ΕΕ θα εγκαταστήσει σταδιακά μηχανισμούς σκιώδους ευθυγράμμισης (shadow alignment mechanisms) για να παράσχει πιο προβλέψιμη μακροπρόθεσμη συντονισμένη υποστήριξη στο πλαίσιο της προόδου που σημειώνεται προς την υλοποίηση των ΑΣΧ (Αναπτυξιακοί στόχοι της χιλιετίας). Η Υπηρεσία Ανθρωπιστικής Βοήθειας της ΕΚ θα συμβάλει στην υποστήριξη των προσπαθειών συντονισμού λαμβάνοντας δραστικά υπόψη, κατά τον ανθρωπιστικό σχεδιασμό της, την κατάσταση των ανθρωπίνων πόρων στον τομέα της υγείας. Όταν το επιτρέπει το συγκεκριμένο πλαίσιο της κάθε χώρας, θα αναπτυχθούν περαιτέρω μηχανισμοί ενίσχυσης των εθνικών ικανοτήτων σε ανθρώπινους πόρους, για παράδειγμα με την περαιτέρω ανάθεση υπηρεσιών σε ΜΚΟ και την ενίσχυση των εθνικών ικανοτήτων για την εξωτερική ανάθεση υπηρεσιών, όπως συμβαίνει με το πιλοτικό σχέδιο στο Αφγανιστάν. Ο πραγματικός συνυπολογισμός των ζητημάτων που αφορούν τους ανθρώπινους πόρους κατά την μεταβατική φάση μεταξύ της ανθρωπιστικής βοήθειας και της πιο μακροπρόθεσμης βοήθειας στην ανάπτυξη αποτελεί ουσιαστικό στοιχείο της διαδικασίας που στοχεύει στο να κατοχυρωθεί η σχέση μεταξύ της επείγουσας βοήθειας, της αποκατάστασης και της ανάπτυξης και θα χορηγηθεί ιδιαίτερη προσοχή στις χώρες που βρίσκονται σε μεταβατική φάση.

3. ΔΡΑΣΤΗΡΙΟΤΗΤΕΣ ΤΗΣ ΕΕ ΣΕ ΠΕΡΙΦΕΡΕΙΑΚΟ ΕΠΙΠΕΔΟ

Διεξάγεται επί του παρόντος εργασία επιλογής των περιφερειακών δράσεων προτεραιότητας στην Αφρική, την Ασία και τη Λατινική Αμερική/Καραϊβική. Παρά την προτεραιότητα που θα δοθεί στην Αφρική στο πλαίσιο της πολιτικής της ΕΕ, τα προβλήματα ΑΠΥ είναι σημαντικά και σε άλλες περιοχές και η ΕΕ θα λάβει υπόψη την ανάγκη να αναληφθούν διεθνείς δράσεις σχεδιασμένες ειδικά σε συνάρτηση με τις διάφορες περιφερειακές ανάγκες Η ΕΕ θα υποστηρίξει τη χαρτογράφηση, την ανάλυση και τον τεχνικό και πολιτικό διάλογο για τους ανθρώπινους πόρους που είναι στοιχεία απαραίτητα για να μπορέσει να ασκήσει πιέσεις και να δράσει αποτελεσματικά. Η συνάντηση του Όσλο για τους ανθρώπινους πόρους (2) κατέληξε στην πρόταση ότι οι δράσεις σε παγκόσμιο και περιφερειακό επίπεδο συντονίζονται με «πλατφόρμες δράσης» που συγκεντρώνουν τους βασικούς φορείς και χρησιμοποιούν τις πληροφορίες που παρέχονται από τα παρατηρητήρια που έχουν δημιουργηθεί σε παγκόσμιο και εθνικό επίπεδο. Δημιουργήθηκε μια περιφερειακή πλατφόρμα των ανθρωπίνων πόρων στον τομέα της υγείας (ΑΠΥ) στην Αφρική (3) και δημιουργήθηκε ένα δίκτυο το Asian Action Learning Network on Human Resources (4) . Θα διερευνηθεί η ανάγκη για περιφερειακές πλατφόρμες σε άλλες περιοχές.

3.1. Πολιτική ηγεσία στην Αφρική.

Δεδομένου του δυσανάλογου αντικτύπου της έλλειψης ανθρωπίνων πόρων στον τομέα της υγείας στην Αφρική, η παγκόσμια απάντηση σε αυτή την έλλειψη πρέπει να στηρίζεται στις ανάγκες αυτής της Ηπείρου. Η ΕΕ θα καταβάλει προσπάθειες, σε συνεργασία με την Αφρικανική Ένωση (ΑΕ) και το NEPAD (Νέα εταιρική σχέση για την ανάπτυξη της Αφρικής), τις περιφερειακές οικονομικές κοινότητες, τις υπηρεσίες των Ηνωμένων Εθνών, τα περιφερειακά δίκτυα των ΜΚΟ και τις οργανώσεις της κοινωνίας των πολιτών, ώστε να υποστηρίξει μια ισχυρή αφρικανική φωνή στην κρίση ΑΠΥ. Η υποστήριξη της ΕΕ στον τομέα των ΑΠΥ στην Αφρική εγγράφεται στο πλαίσιο της συνολικής στρατηγικής για την Αφρική (5) . Η ΕΚ θα υποστηρίξει, στο πλαίσιο της στρατηγικής υποστήριξης της ΑΕ, την ενίσχυση του ηγετικού ρόλου ΑΕ / NEPAD στην περιφερειακή δράση. Η περιφερειακή απάντηση θα στηρίζεται στα τεχνικά δίκτυα που έχουν αναπτυχθεί μέσω της εργασίας του ΠΟΥ και της Παγκόσμιας Ένωσης για το Προσωπικό Υγείας (GHWA) και θα συμβάλει στη δημιουργία μιας περιφερειακής πλατφόρμας δράσης.

3.2. Υποστήριξη των αφρικανικών περιφερειών

Η ΕΕ θα εξετάσει με τις αφρικανικές περιφέρειες τον τρόπο αντιμετώπισης της κρίσης ανθρωπίνων πόρων μέσω μέτρων που συνδέονται με τη διαδικασία περιφερειακής οικονομικής ολοκλήρωσης και με τις συμφωνίες οικονομικής εταιρικής σχέσης. Τα ζητήματα που έχουν σχέση με τις οικονομικές μεταναστεύσεις και τις μεταναστεύσεις νότου-νότου θα αποτελέσουν το αντικείμενο συζητήσεων. Στόχος θα είναι να ενισχυθεί η περιφερειακή αγορά ανθρωπίνων πόρων με σκοπό να μειωθούν τα δυσμενή αποτελέσματα της εξόδου εγκεφάλων και να επιτευχθεί αντιστροφή του φαινομένου (μετατροπή της "αφαίμαξης εγκεφάλων" σε κυκλοφορία εγκεφάλων και "απόκτηση εγκεφάλων" μέσω περιφερειακών συμφωνιών για την από κοινού χρήση και ανάπτυξη δεξιοτήτων.

3.3. Yποστήριξη των περιφερειακών παρατηρητηρίων ανθρωπίνων πόρων

Η ΕΕ θα υποστηρίξει την δημιουργία ενός περιφερειακού παρατηρητηρίου για την Αφρική, το οποίο θα συγκεντρώνει τις βέλτιστες περιφερειακές πρακτικές, θα συγκεντρώνει και θα αναλύει δεδομένα, θα διαδίδει πληροφορίες και θα προωθεί πολιτικές βασισμένες στις εθνικές πληροφορίες για τους ανθρώπινους πόρους. Η συγκεκριμένη εργασία θα πρέπει να συμπεριλαμβάνει τον προσδιορισμό προδιαγραφών αναφοράς για τις ικανότητες σε ανθρώπινους πόρους και τη σύγκριση των εθνικών αποδόσεων. Ο ΠΟΥ διαθέτει ικανότητες και εξουσία για την εκπλήρωση αυτών των καθηκόντων.

3.4. Ανάπτυξη περιφερειακών πόρων κατάρτισης, επέκταση των δικτύων αριστείας και ανάπτυξη της ηλεκτρονικής υγείας («eHealth»)

7. Η ΕΕ θα υποστηρίξει την καταγραφή των περιφερειακών ικανοτήτων κατάρτισης και θα μελετήσει τα μέσα που επιτρέπουν την κάλυψη των εθνικών αναγκών χάρη σε αυτές τις ικανότητες. Το 7ο πρόγραμμα πλαίσιο έρευνας (2007-2013) και οι ειδικές δράσεις του διεθνούς συνεργασίας θα υποστηρίξουν δράσεις για την επέκταση της ικανότητας κατάρτισης. Η ΕΕ θα υποστηρίξει την ανάπτυξη δικτύων εκμάθησης στο εσωτερικό και μεταξύ των περιφερειών. Θα εξεταστούν οι σύνδεσμοι Βορράς – Νότος και Νότος – Νότος που θα επιτρέπουν τη δημιουργία «δικτύων αριστείας» που θα ευνοούν τη διάδοση προσόντων, εξειδικευμένων γνώσεων και ικανοτήτων έρευνας. Η ΕΚ θα συνεχίσει να υποστηρίζει τις περιφερειακές συσκέψεις με στόχο να καθοριστούν οι τομείς στους οποίους η δράση σε περιφερειακή κλίμακα μπορεί να προσφέρει προστιθέμενη αξία και θα δημιουργήσει δεσμούς μεταξύ των χωρών για να μπορούν να αντληθούν διδάγματα (για παράδειγμα η ΕΚ σχεδιάζει ένα δίκτυο για την ανταλλαγή πληροφοριών για τους ανθρώπινους πόρους μεταξύ των χωρών που ομιλούν την πορτογαλική.

8. Θα μελετηθεί το δυναμικό των τεχνολογιών της πληροφορίας για να βελτιωθεί η επικοινωνία μεταξύ των διαφόρων επιπέδων υπηρεσίας, να υποστηριχθεί η ιατρική κατάρτιση, η εξ αποστάσεως εργασία και εκμάθηση και να βελτιωθεί η ποιότητα και η αποτελεσματικότητα του εργασιακού περιβάλλοντος. Η Επιτροπή δημιούργησε, σε συνεργασία με την ευρωπαϊκή διαστημική υπηρεσία και τον ΠΟΥ, μια task force για την ηλεκτρονική υγεία (eHealth) για την Αφρική. Η συγκεκριμένη task force θα μελετήσει το δυναμικό που προσφέρει η βελτίωση των τηλεπικοινωνιών για να μειώσει την απόσταση μεταξύ επαγγελματιών του τομέα της υγείας που απασχολούνται σε αγροτικές περιοχές και συναδέλφων τους καθώς και εξειδικευμένων ιατρών που εργάζονται αλλού και να προωθήσει την εξ αποστάσεως διαβούλευση καθώς και την κατάρτιση στον τομέα της υγείας και την ενίσχυση των ικανοτήτων στην Αφρική. Η Επιτροπή χρηματοδότησε σειρά συνεδριάσεων της task force, με σημαντικότερο γεγονός μία διάσκεψη παραγόντων στην Αφρική. Τα αποτελέσματα των εργασιών της task force θα προσανατολίσουν την υποστήριξη της ΕΕ σε αυξημένη "διασύνδεση"(interconnectivity) στην Αφρική – βασικό στοιχείο της στρατηγικής της ΕΕ για την Αφρική.

3.5. Η ενίσχυση των περιφερειακών ικανοτήτων έρευνας

Η ενίσχυση των ικανοτήτων έρευνας έχει ιδιαίτερη σημασία για την ανακύκλωση των ικανοτήτων πανεπιστημιακής και κλινικής έρευνας και για την αποτροπή της εξόδου εγκεφάλων. Η ΕΕ θα συνεχίσει να υποστηρίζει την οικοδόμηση ικανοτήτων έρευνας συμπεριλαμβανομένης της κοινοτικής υποστήριξης για την ανάπτυξη των ικανοτήτων κλινικής έρευνας μέσω της European and Developing Countries Clinical Trials Partnership (EDCTP) για την υποσαχάρεια Αφρική. Θα ενθαρρυνθεί η συμμετοχή των τοπικών κοινοτήτων στις δραστηριότητες έρευνας και η ενίσχυση των συνεργειών μεταξύ της έρευνας και των δραστηριοτήτων υγειονομικής περίθαλψης σε τοπικό επίπεδο.

4. ΔΡΑΣΤΗΡΙΟΤΗΤΕΣ ΤΗΣ ΕΕ ΣΕ ΠΑΓΚΟΣΜΙΟ ΕΠΙΠΕΔΟ

Δεδομένου ότι η ΕΕ έχει δεσμευθεί να διαθέσει το 0,7% του ακαθάριστου εθνικού εισοδήματος της ΕΕ στη βοήθεια για την ανάπτυξη μέχρι το 2015, η ΕΕ θα παρέχει ποσοστό μεγαλύτερο από 60% της συνολικής ενίσχυσης στην ανάπτυξη παγκοσμίως μέχρι το 2010. Ο συντονισμός της ΕΕ θα συμβάλει στη μεγιστοποίηση του οφέλους που αντιπροσωπεύει αυτή η αύξηση των χορηγούμενων ποσών ενίσχυσης και θα ενισχύσει τις διεθνείς προσπάθειες που καταβάλλονται με σκοπό να αυξηθεί η εναρμόνιση και η ευθυγράμμιση των ενισχύσεων. Η ΕΕ αναγνωρίζει την ανάγκη για μεγαλύτερο συντονισμό, σε παγκόσμιο επίπεδο, για να δοθεί διεθνής απάντηση στην έλλειψη ΑΠΥ και αναλαμβάνει τη δέσμευση να προωθήσει την αξιοπρεπή εργασία για όλους, όπως ορίζεται στο COM (2006) 249.

4.1. Εσωτερική κοινοτική δράση: ενίσχυση του κοινοτικού σχεδιασμού των ανθρωπίνων πόρων στον τομέα της υγείας και προώθηση της «κυκλοφορίας εγκεφάλων»

9. Η Ευρωπαϊκή Ένωση θα αντιμετωπίσει τις αυξανόμενες εσωτερικές ελλείψεις προσωπικού στον τομέα της υγείας κατά τα επόμενα χρόνια όπως ορίζεται στην ανακοίνωση της Επιτροπής για τη συνέχεια της διαδικασίας προβληματισμού υψηλού επιπέδου για την κινητικότητα των ασθενών και τις μελλοντικές εξελίξεις υγειονομικής περίθαλψης στην Ευρωπαϊκή Ένωση (6). Τηρώντας πλήρως την αρχή της επικουρικότητας, θα αναπτυχθεί συντονισμένη ευρωπαϊκή στρατηγική που θα καλύπτει θέματα όπως ο έλεγχος, η κατάρτιση, η πρόσληψη και οι συνθήκες εργασίας επαρκούς αριθμού προσωπικού στον τομέα της υγείας για να εξασφαλιστεί ότι η ΄Ενωση στο σύνολό της θα είναι σε θέση να ανταποκριθεί στο στόχο της για την παροχή υψηλής ποιότητας υγειονομικής περίθαλψης, χωρίς να επιδεινώνει την έλλειψη ανθρωπίνων πόρων στις αναπτυσσόμενες χώρες.

10. Η ομάδα υψηλού επιπέδου για της ιατρικές υπηρεσίες και την υγειονομική περίθαλψη- ομάδα εργασίας « επαγγελματίες του τομέα της υγείας» που έχει συσταθεί από την Επιτροπή επιφορτίστηκε με την εξέταση της πρακτικής που ακολουθείται για τις προσλήψεις στην Ευρωπαϊκή Ένωση. Στο συγκεκριμένο πλαίσιο, θα προσδιορίσει ένα σύνολο αρχών προορισμένων να κατευθύνουν την πρόσληψη προσωπικού υγείας στο εσωτερικό της Ένωσης και την πρόσληψη από τρίτες χώρες, και της οποίας ο στόχος θα είναι να περιορίσει στο μέτρο του δυνατού κάθε αρνητική επίπτωση στο δυναμικό σε ΑΠΥ στις τρίτες χώρες. Η ΕΕ θα υποστηρίξει το ψήφισμα της Παγκόσμιας Συνέλευσης Υγείας το οποίο απευθύνει έκκληση για τη δημιουργία ενός παγκόσμιου κώδικα δεοντολογίας για την ηθική πρόσληψη.

11. Η ανακοίνωση της ΕΕ για τη μετανάστευση και την ανάπτυξη ορίζει ότι τα κράτη μέλη θα κληθούν να εντατικοποιήσουν το διάλογό τους με τις οργανώσεις διασποράς. Η ΕΕ θα υποστηρίξει τη δημιουργία συμμαχιών μεταξύ οργανώσεων διασποράς και μεταξύ αυτών των τελευταίων και των χωρών καταγωγής τους. Η ΕΕ θα διερευνήσει τους τρόπους με τους οποίους θα μπορέσει να συγκεντρώσει, με εποικοδομητικό τρόπο, τις διάφορες μικρής κλίμακας πρωτοβουλίες της διασποράς και να τις εντάξει σε πιο στρατηγικές και συντονισμένες δράσεις. Θα εξεταστεί η δυνατότητα να χορηγηθεί, σε ανταγωνιστική βάση, αρχική χρηματοδότηση σε μια τέτοια συνεργασία.

12. Η ΕΕ θα αναπτύξει μηχανισμούς και κατευθυντήριες γραμμές για να υποστηρίξει τις «κυκλικές μεταναστεύσεις» του προσωπικού υγείας και να μελετήσει ζητήματα όπως η δυνατότητα μεταφοράς των συνταξιοδοτικών δικαιωμάτων και η προστασία των δικαιωμάτων διαμονής στην ΕΕ των μελών διασποράς που συμμετέχουν σε προγράμματα προσωρινού επαναπατρισμού. Η ΕΕ θα εξετάσει τη δυνατότητα να υποστηρίξει εθελοντικά συστήματα βασισμένα στην αίτηση του ενδιαφερομένου και να δώσει το βάρος ιδιαίτερα στην ενίσχυση των ικανοτήτων και στις μεταφορές δεξιοτήτων.

13. Η ΕΕ θα μελετήσει τη δυνατότητα να υποστηρίξει τη δημιουργία εταιρικών σχέσεων μεταξύ ιατρικών ιδρυμάτων της ΕΕ και των αναπτυσσόμενων χωρών, γεγονός που θα επέτρεπε την ενίσχυση των ικανοτήτων και θα προσέφερε τη δυνατότητα στο ενδιαφερόμενο προσωπικό υγείας να μοιράζει τις δραστηριότητές του μεταξύ δύο ιδρυμάτων εταίρων.

4.2. Συγκέντρωση κεφαλαίων σε παγκόσμιο επίπεδο για την ενίσχυση των ικανοτήτων σε ανθρώπινους πόρους

Η ΕΕ θα προωθήσει σε διεθνείς συναντήσεις τη σημασία μιας μακροπρόθεσμης προβλέψιμης χρηματοδότησης για να αντιμετωπιστεί η κρίση ανθρωπίνων πόρων στον τομέα της υγείας ως μέρος των διεθνών προσπαθειών να αυξηθεί το ποσό που διατίθεται για να υποστηρίξει την υλοποίηση των αναπτυξιακών στόχων της χιλιετίας. Η ΕΕ θα συνεχίσει το διάλογό της με το ΔΝΤ και την Παγκόσμια Τράπεζα για να προσδιορίσει τους τρόπους υπέρβασης των μακροοικονομικών εμποδίων σε εθνικό επίπεδο που μπορούν να περιορίσουν τις επενδύσεις στην υγεία. Η ΕΚ και τα κράτη μέλη της ΕΕ θα συνεχίσουν να συμμετέχουν στα διοικητικά συμβούλια των διεθνών χρηματοδοτικών οργανισμών και θα προσπαθήσουν να εξασφαλίσουν αυξημένη ευθυγράμμιση με τις εθνικές προτεραιότητες και να διευρύνουν τα δημοσιονομικά περιθώρια προκειμένου να δοθεί η δυνατότητα για επενδύσεις σε οικοδόμηση ικανοτήτων. Ταμεία όπως το παγκόσμιο ταμείο για την καταπολέμηση του AIDS, της φυματίωσης και της ελονοσίας και η Παγκόσμια Συμμαχία για τα εμβόλια και την ανοσοποίηση έχουν ήδη αναλάβει να μεταφέρουν πόρους με τρόπο που να βοηθά την ενίσχυση των γενικών ικανοτήτων του συστήματος και ταυτόχρονα την ταχεία θέσπιση μέτρων για την καταπολέμηση των νόσων προτεραιότητας.

5. ΕΠΟΜΕΝΑ ΣΤΑΔΙΑ

5.1. Χρηματοδότηση

14. Η Παγκόσμια Έκθεση Υγείας 2006 αναφέρει ότι, προκειμένου να καλυφθούν οι επενδυτικές δαπάνες για την κατάρτιση αυξημένου εργατικού δυναμικού στον τομέα της υγείας για περίοδο 20 ετών, οι χώρες με χαμηλό μέσο εισόδημα θα πρέπει να αυξήσουν το συνολικό επίπεδο των δαπανών υγείας ανά κάτοικο περίπου κατά 1,60 δολάρια κάθε έτος. Μέχρι το 2025, θα χρειαστεί ελάχιστη αύξηση 8,30 δολάρια ανά κάτοικο για τον τομέα της υγείας προκειμένου να μπορούν να πληρωθούν οι μισθοί του αυξημένου προσωπικού στο συγκεκριμένο τομέα.

15. Μια βασική πρόκληση στη χρηματοδότηση του κατάλληλου εργατικού δυναμικού στον τομέα της υγείας θα ήταν η δημιουργία των απαραίτητων δημοσιονομικών περιθωρίων για μακροπρόθεσμη επένδυση μέσω της χορήγησης αυξημένου ποσού προβλέψιμων και μακροπρόθεσμων ενισχύσεων. Θα χρειαστούν αποτελεσματικά μέτρα για να μπορέσουν να ξεπεραστούν οι μακροοικονομικές δυσκολίες και άλλα μέτρα όπως η αποσύνδεση των μισθολογικών περιορισμών που ισχύουν για το προσωπικό υγείας από τους περιορισμούς που ισχύουν για τους άλλους δημοσίους υπαλλήλους. Οι αυξήσεις που προτείνονται όσον αφορά τις επενδύσεις πρέπει να συνδεθούν στενότερα με τις αποδόσεις: βελτιωμένη πρόσβαση και αυξημένη χρήση υπηρεσιών καλύτερης ποιότητας. Η πιθανότητα να συμπεριληφθεί ένας δείκτης «προσωπικό υγείας» στο πλαίσιο του ΑΣΧ θα εξεταστεί στην διυπηρεσιακή ομάδα και ομάδα εμπειρογνωμόνων για τους δείκτες ΑΣΧ, που είναι υπεύθυνοι για την προετοιμασία δεδομένων, την ανάλυση και τον έλεγχο της προόδου που πραγματοποιείται προς την επίτευξη των ΑΣΧ, για να καταστήσει δυνατό τον καλύτερο έλεγχο της σχέσης μεταξύ χρηματοδότησης, επένδυσης για ανθρώπινους πόρους στον τομέα της υγείας και προόδου που πραγματοποιείται προς την επίτευξη των ΑΣΧ. Η Επιτροπή θα αυξήσει το μέρος της χρηματοδοτικής της ενίσχυσης που προορίζεται να υποστηρίξει τον προϋπολογισμό και η ΕΕ θα καθορίσει σαν στόχο τη χορήγηση πιο μακροπρόθεσμων, περισσότερο προβλέψιμων και συνδεδεμένων με την πρόοδο προς την υλοποίηση των ΑΣΧ χρηματοδοτήσεων, με την ανάπτυξη ενός μηχανισμού ανάθεσης συμβάσεων σχετικά με τους ΑΣΧ. Προκειμένου να ελεγχθεί η δέσμευση της ΕΕ να αυξήσει τη χρηματοδοτική ενίσχυση για τη βελτίωση της κατάστασης των ανθρωπίνων πόρων στον τομέα της υγείας, η Επιτροπή, μέχρι τα τέλη του 2007, θα αναπτύξει ένα πλαίσιο για τη συγκέντρωση και την τακτική ενημέρωση των ενισχυομένων δράσεων των κρατών μελών και της Ευρωπαϊκής Επιτροπής στον τομέα των ανθρωπίνων πόρων, που χρηματοδοτούνται μέσω διμερών και πολυμερών κυκλωμάτων, και θα συγκρίνει τα επίπεδα χρηματοδότησης της ΕΕ με εκείνα άλλων χορηγών και διεθνών χρηματοδοτικών οργάνων.

16. Πέραν των προσπαθειών να διατεθούν πόροι σε επίπεδο χώρας, η Επιτροπή θα διαθέσει ποσό 40 εκατ. ευρώ για την περίοδο 2007-2013, από το σύνολο των 1,060 εκατ. ευρώ που διατίθενται για το συνολικό θεματικό πρόγραμμα «επένδυση σε ανθρώπινους πόρους» που συνδέεται με το μέσο αναπτυξιακής συνεργασίας, για να υποστηρίξει καταλυτικές διεθνείς και περιφερειακές δράσεις για τους ανθρώπινους πόρους στον τομέα της υγείας. Καταλυτικές δράσεις όπως η ενίσχυση του ηγετικού ρόλου που διαδραματίζει η ΑΕ/NEPAD(Αφρικανική Ένωση/Νέα Εταιρική Σχέση για την ανάπτυξη της Αφρικής) στην εξεύρεση αφρικανικής λύσης, η ενίσχυση της ανάπτυξης περιφερειακών δομών για τις δράσεις, η ενίσχυση (μέσω της πρόσκλησης για την υποβολή προσφορών) της συμμετοχής του ιδιωτικού τομέα, της κοινωνίας των πολιτών και της διασποράς στην επεξεργασία εθνικών στρατηγικών για τους ΑΠΥ, και η ενίσχυση του συντονισμού δράσεων σε παγκόσμιο επίπεδο (που διεξάγεται από την Παγκόσμια Συμμαχία για το προσωπικό υγείας) θα εξετασθούν για τη χορήγηση χρηματοδότησης.

5.2. Παρακολούθηση και αξιολόγηση

Η ΕΕ θα υποστηρίξει την ανάπτυξη ενός εθνικού πλαισίου παρακολούθησης και αξιολόγησης των ΑΠΥ χρησιμοποιώντας τους δείκτες που έχουν οριστεί από το δίκτυο μέτρησης της υγείας και θα εξασφαλίσει τον έλεγχο της συνολικής δράσης της ΕΕ για τη βελτίωση της κατάστασης στον τομέα των ΑΠΥ, στο πλαίσιο των εκθέσεων που προβλέπονται στο Ευρωπαϊκό Κοινοβούλιο και το Συμβούλιο για το ευρωπαϊκό πρόγραμμα δράσης για την καταπολέμηση του AIDS, της ελονοσίας και της φυματίωσης μέσω εξωτερικής δράσης.

ΠΑΡΑΡΤΗΜΑ 1

Συντμήσεις

ΑΕ ΕΕ GHWA ΑΠ ΑΠΥ HIV/AIDS ΔΝΤ ΑΣΧ NEPAD ΜΚΟ TB ΗΕ ΠΟΥ | Αφρικανική Ένωση Ευρωπαϊκή Ένωση Διεθνής Συμμαχία για το Προσωπικό Υγείας Ανθρώπινοι Πόροι Ανθρώπινοι Πόροι στον Τομέα της Υγείας Ιός Ανοσολογικής Ανεπάρκειας του Ανθρώπου/Σύνδρομο Επίκτητης Ανοσοποιητικής Ανεπάρκειας Διεθνές Νομισματικό ταμείο Αναπτυξιακοί Στόχοι Χιλιετίας Νέα Εταιρική Σχέση για την Ανάπτυξη της Αφρικής Μη Κυβερνητική Οργάνωση Τεχνική Βοήθεια Ηνωμένα Έθνη Παγκόσμιος Οργανισμός Υγείας |

ΠΑΡΑΡΤΗΜΑ 2

Παραπομπές

1. Συμβούλιο της Ευρωπαϊκής Ένωσης: Γενική Γραμματεία· 10 Απριλίου 2006. Έγγραφο 8359/06. Στρατηγική της ΕΕ για δράση που αφορά την έλλειψη ανθρωπίνων πόρων στον τομέα της υγείας στις αναπτυσσόμενες χώρες: συμπεράσματα του Συμβουλίου της Ευρωπαϊκής Ένωσης και των αντιπροσώπων των κυβερνήσεων των κρατών μελών συνερχομένων στο πλαίσιο του Συμβουλίου· και δήλωση της ΕΕ για ανάληψη δέσμευσης όσον αφορά τους ανθρώπινους πόρους στον τομέα της υγείας στις αναπτυσσόμενες χώρες.

2. Ανθρώπινοι πόροι στον τομέα της υγείας: αντιμετώπιση της κρίσης: έκθεση μιας διαβούλευσης στο Όσλο: 24-25 Φεβρουαρίου 2005.

3. Περιφερειακή διαβούλευση σχετικά με το θέμα «πως θα προωθηθεί το χρονοδιάγραμμα για τους ανθρώπινους πόρους στον τομέα της υγείας σε εθνικό επίπεδο»: 18-20 Ιουλίου 2005, Brazzaville, Congo. Συμπεράσματα της συνεδρίασης.

4. Εργαστήριο για το ασιατικό δίκτυο ενεργού μάθησης στον τομέα των ΑΠΥ· 3-5 Αυγούστου, Βανγκόγκ, Ταϊλάνδη.

5. COM (2005) 12ης Οκτωβρίου 2005. Στρατηγική της ΕΕ για την Αφρική· στην πορεία για τη σύναψη ευρω-αφρικανικού συμφώνου με στόχο την ταχύτερη ανάπτυξη της Αφρικής.

6. COM (2004) 301, της 20ης Απριλίου 2004. Συνέχεια της διαδικασίας προβληματισμού υψηλού επιπέδου για την κινητικότητα των ασθενών και τις μελλοντικές εξελίξεις υγειονομικής περίθαλψης στην Ευρωπαϊκή Ένωση.